Uznesenie Európskeho parlamentu o dialógu medzi čínskou vládou a vyslancami dalajlámu



Úradný vestník 287 E , 29/11/2007 S. 0554 - 0556



P6_TA(2007)0055 Dialóg medzi čínskou vládou a vyslancami dalajlámu Uznesenie Európskeho parlamentu o dialógu medzi čínskou vládou a vyslancami dalajlámu Európsky parlament, - so zreteľom na svoje uznesenie z 26. októbra 2006 o Tibete [1], - so zreteľom na svoje uznesenie zo 7. septembra 2006 o vzťahoch medzi EÚ a Čínou [2], - so zreteľom na vyhlásenie predsedníctva z 22. februára 2006, že EÚ intenzívne podporuje dialóg medzi čínskou vládou a vyslancami dalajlámu a dúfa, že obe strany budú ochotné venovať sa v dobrej viere zásadným otázkam s cieľom nájsť pragmatické riešenia, ktoré by prispeli k pokojnému a trvalému urovnaniu situácie v Tibete, s ktorým by súhlasili obe strany, - so zreteľom na vyhlásenie podpredsedu Komisie, pána Güntera Verheugena, z 15. decembra 2005 uskutočnené v mene členky Komisie pre zahraničné vzťahy, pani Benity Ferrrero-Waldnerovej, v ktorom Komisia dúfa, že pre otázku Tibetu sa čoskoro nájde také riešenie, ktoré bude v súlade sozvrchovanosťou Číny a ktoré bude rešpektovať tibetské obyvateľstvo, a že tento základný cieľ je možné dosiahnuť iba mierovým procesom založeným na otvorenom a priamom dialógu, ktorý nepodlieha žiadnym podmienkam, - so zreteľom na predchádzajúcich päť kôl dialógu medzi vládou Čínskej ľudovej republiky a vyslancami Jeho Svätosti dalajlámu, ktorý sa začal v septembri 2002, - so zreteľom na článok 115 ods. 5 rokovacieho poriadku, A. vyjadrujúc potešenie nad odhodlanosťou vlády Čínskej ľudovej republiky a Jeho Svätosti dalajlámu vyriešiť tibetskú otázku prostredníctvom dialógu, B. keďže existujú názorové rozdiely v zásadných otázkach a keďže v prvom rade obe strany neboli schopné dospieť k jednotnému chápaniu historických vzťahov medzi Tibetom a Čínou, C. so zreteľom na obavy vlády Čínskej ľudovej republiky o jednotu a stabilitu Číny, a so zreteľom na zotrvávanie EÚ na politike "jednej Číny", D. so zreteľom na pevné vyhlásenia dalajlámu o tom, že sa nesnaží získať pre Tibet nezávislosť, ale skutočnú autonómiu, E. opätovne pripomínajúc, že je potrebné rešpektovať spoločnú etnickú, jazykovú, náboženskú a kultúrnu identitu tibetského obyvateľstva a podporovať jeho túžbu po jednotnom správnom systéme, F. keďže 17. januára 2007 sa v Pekingu oficiálne začali rokovania o novej rámcovej dohode o partnerstve a spolupráci medzi EÚ a Čínou, G. keďže dalajláma vyjadril želanie vydať sa do Číny na púť a keďže tibetský exilový parlament požiadal o uskutočnenie stretnutia medzi čínskym prezidentom s Jeho Svätosťou dalajlámom, ktoré by vybudovalo dôveru medzi obyvateľmi Tibetu a Číny, ako aj medzinárodného spoločenstva, 1. naliehavo žiada vládu Čínskej ľudovej republiky a dalajlámu, aby napriek nezhodám v určitých zásadných otázkach obnovili bezpodmienečný a perspektívny dialóg umožňujúci nájsť pragmatické riešenia, ktoré budú brať ohľad na územnú celistvosť Číny a napĺňať želania tibetského ľudu, a aby v tomto dialógu pokračovali; 2. víta zákony a nariadenia o regionálnej etnickej autonómii, ktoré prijala vláda Čínskej ľudovej republiky, ale vyjadruje obavy, že mnohé z týchto zákonov obsahujú podmienky, ktoré znemožňujú alebo sťažujú ich plnenie; 3. vyzýva Radu, Komisiu a členské štáty, aby aktívne podporovali posilňovanie dialógu, a aby v prípade, že sa nedospeje k žiadnym hmatateľným výsledkom o základných otázkach, posúdili v dialógu s oboma stranami, akú úlohu by mohla EÚ ďalej zohrávať pri napomáhaní a hľadaní riešenia pre Tibet, okrem iného vymenovaním osobitného zástupcu EÚ pre Tibet; 4. vyzýva Vysokého predstaviteľa/generálneho tajomníka Rady, aby do výročnej správy o Spoločnej zahraničnej a bezpečnostnej politike pre Európsky parlament zahrnul aj informáciu o vývoji dialógu medzi vládou Čínskej ľudovej republiky a vyslancami Jeho Svätosti dalajlámu v roku 2007 a neskôr; 5. vyzýva Komisiu, aby nastolila otázku Tibetu a obnovenia rozhovorov medzi oboma stranami počas rokovaní o novej rámcovej dohode o partnerstve a spolupráci medzi EÚ a Čínou, a aby informovala Európsky parlament o vývoji dialógu medzi vládou Čínskej ľudovej republiky a vyslancami Jeho Svätosti dalajlámu v roku 2007 a neskôr; 6. vyzýva predsedníctvo Rady, aby prijalo vyhlásenie o tom, ako by EÚ mohla prispieť k pokroku pri hľadaní mierového a kompromisného riešenia pre Tibet; 7. žiada Komisiu, Radu a vlády členských štátov EÚ, aby spolupracovali so Spojenými štátmi a ostatnými krajinami, ktoré nie sú členmi EÚ, v úsilí o uľahčenie dialógu medzi vládou Čínskej ľudovej republiky a dalajlámom; 8. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, prezidentovi, vláde a parlamentu Čínskej ľudovej republiky a Jeho Svätosti dalajlámovi. [1] Prijaté texty, P6_TA(2006)0465. [2] Ú. v. EÚ C 305 E, 14.12.2006, s. 219. --------------------------------------------------